《神灯》
宋代·朱天民

昔向长老说，北山有神灯。
六月神初度，邑人竞高登。
夜深无消神，忽其见崚嶒。
璀璨作奇葩，点缀横玉绳。
渐渐出阴壑，两两度松藤。
乍明既倏晦，此没或彼兴。
光中若有人，前后相参承。
久久乃散去，各自为侪朋。
神意会群望，欢尽车方升。
我家枕朔冈，梦寐云气腾。
日暮启窗户，挥扇却炎蒸。
跂于默一祝，祥光来相应。
体大赤杲日，中莹融明冰。
此乃少为贵，群嘱当未曾。
再拜灯复出，照我心渊澄。

作者简介：朱天民，字觉甫，丽水（今属浙江）人（清光绪《处州府志》卷一六）。理宗景定三年（一二六二）进土。为婺州东阳尉。摄金华、义乌、东阳三县。当任浙西安抚司佥厅，除平法府节度判官。事见明成化《处州府志》卷三。